
Здравейте,  

На 22 април получих уведомление от работодателя си, че съм нарушила трудовата дисциплина и че имам 5-дневен срок да дам своите обяснения. Вече минават две седмици и нищо не са ми казали след като изпратих отговор. В това време аз съм под напрежение, защото всеки момент очаквам да се появят отнякъде или да ме викнат да обсъждаме.  

Питам – има ли срок, в който работодателят трябва да се произнесе по даден случай и, ако не, мога ли да се обърна към някоя институция за правата на човека, където да изисквам някакъв тип ангажимент на работодателя към мен все пак като страна по нашия договор?


Благодаря за вниманието.  

Поздрави


 

Срокове при дисциплинарна процедура
===================================

 

Здравейте,


дисциплинарните наказания се налагат не по-късно от 2 месеца от откриване на нарушението и не по-късно от 1 година от извършването му – единствено това са сроковете, предвидени в Кодекса на труда.  

 Дисциплинарното наказание се налага с мотивирана писмена заповед, в която се посочват нарушителят, нарушението, и кога е извършено, наказанието и законният текст, въз основа на който се налага. Заповедта за дисциплинарно наказание се връчва срещу подпис на работника или служителя, като се отбелязва датата на връчването. При невъзможност заповедта да бъде връчена на работника или служителя работодателят му я изпраща с препоръчано писмо с обратна разписка. Дисциплинарното наказание се смята за наложено от деня на връчване на заповедта на работника или служителя или от деня на нейното получаване, когато е изпратена с препоръчано писмо с обратна разписка.  

Накратко, по-горе цитирах разпоредби от КТ, които касаят процедурата по налагане на дисциплинарно наказание.


Поздрави,  

адв. Николина Митова  

0898 303092


